**Tájékoztató nemzetiségi települési képviselők választásával kapcsolatban**

A Nemzeti Választási Bizottság 183/2019. számú határozatával a nemzetiségi önkormányzati képviselők választását – az önkormányzati képviselők és polgármesterek általános választásának napjára, október 13-ára tűzte ki.

A nemzetiségek jogairól szóló 2011. évi CLXXIX. törvény (a továbbiakban Nektv.) 242. § (2) bekezdése szerint a nemzetiségi önkormányzati képviselők választását ki kell tűzni, ha a településen az adott nemzetiséghez tartozó személyek száma – a legutolsó népszámlálásnak az adott nemzetiséghez tartozásra vonatkozó kérdéseire nyújtott adatszolgáltatás nemzetiségenként összesített adatai szerint – a 25 főt eléri.

Ennek megfelelően, a 2011. évi népszámlálás adatai alapján Vértesszőlős községben a nemzetiségi választás a német, roma és szlovák nemzetiségek esetében került kitűzésre.

A nemzetiségi választást kitűző, Nemzeti Választási Bizottság határozatában Vértesszőlős vonatkozásában az alábbi adatok szerepelnek:

**Szlovák nemzetiség**

Népszámláláskori létszám (aki szlovák nemzetiségűnek vallotta magát): 134 fő; a választás kitűzésekor 38 választópolgár szerepelt a központi névjegyzékben, aki szlovák nemzetiségűnek vallotta magát.

**Roma nemzetiség**

Népszámláláskori létszám (aki roma nemzetiségűnek vallotta magát): 46 fő; a választás kitűzésekor 1 választópolgár szerepelt a központi névjegyzékben, aki roma nemzetiségűnek vallotta magát.

**Német nemzetiség**

Népszámláláskori létszám (aki német nemzetiségűnek vallotta magát): 35 fő; a választás kitűzésekor 0 választópolgár szerepelt a központi névjegyzékben, aki német nemzetiségűnek vallotta magát.

A nemzetiségi önkormányzati jelöltséghez településünkön mindegyik nemzetiség esetében 5 érvényes ajánlásra volt szükség, a megválasztható képviselők száma pedig 3 fő.

A jogszabályok alapján tehát a nemzetiségi választás kitűzéséhez elegendő volt, hogy a 2011. évi népszámláláskor legalább 25 fő az adott nemzetiségűnek vallja magát. A választás megtartásához pedig az alábbi két feltételnek kellett teljesülnie:

1. az ajánlások leadásának határidejéig, szeptember 9-éig legalább 5 fő az adott nemzetiséghez tartozásának bejegyzését kérje a központi névjegyzékbe, és a vértesszőlősi szavazóköri névjegyzékben szerepeljen és a jelölt rendelkezzen a legalább 5 érvényes ajánlással;
2. legalább 3 nemzetiségi képviselő-jelölt kérje nyilvántartásba vételét.

Településünkön 4 szlovák és 3 roma nemzetiségi önkormányzati képviselő-jelöltet vett nyilvántartásba jogerősen a Helyi Választási Bizottság.

A nemzetiségi választások azonban csak abban az esetben kerülnek megtartásra, ha legalább annyi jelölt van, mint a megválasztható képviselők száma (Vértesszőlősön 3 fő).

 (A választás kitűzésekor a német nemzetiség esetében 0, a roma nemzetiség esetében 1, a szlovák nemzetiség esetében 38 nemzetiségi választópolgár szerepelt a központi névjegyzékben.) A nemzetiségi szavazóköri névjegyzékbe azt a választópolgárt kell felvenni, aki legkésőbb szeptember 27-én 16,00 óráig benyújtott kérelme alapján szerepel nemzetiségi választópolgárként a központi névjegyzékben.